(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΣΤ΄

Πέμπτη 14 Σεπτεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
3. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 13-09-2017: 1. Ποινική δικογραφία που αφορά στους διατελέσαντες από το 2011 και εντεύθεν Υπουργούς Οικονομικών, Δικαιοσύνης, Διαφάνειας και Ανθρωπίνων Δικαιωμάτων, Δημόσιας Τάξης και Προστασίας του Πολίτη, 2. Ποινική δικογραφία που αφορά στον Υπουργό Υποδομών και Μεταφορών κ. Χρήστο Σπίρτζη, 3. Ποινική δικογραφία που αφορά στον πρώην Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Χαράλαμπο Αθανασίου, 4. Ποινική δικογραφία κατά πολιτικών προσώπων και 5. Ποινική δικογραφία που αφορά στον Υπουργό Εθνικής Άμυνας κ. Παναγιώτη Καμμένο, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 15 Σεπτεμβρίου 2017, σελ.   
2. Συζήτηση επικαίρων ερωτήσεων, προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. με θέμα: «Να καταργηθούν οι παρεμβάσεις του ν.4387/2016 στο καταστατικό του Ταμείου Επικουρικής Ασφάλισης του Προσωπικού της Εμπορικής Τράπεζας (ΤΕΑΠΕΤΕ)», σελ.   
 ii. σχετικά με τις εξελίξεις στο πρακτορείο διανομής Τύπου «Ευρώπη», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

H Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ευρωπαϊκή εντολή έρευνας στις ποινικές υποθέσεις-εναρμόνιση της νομοθεσίας με την Οδηγία 2014/41/ΕΕ», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
ΠΑΝΑΓΟΥΛΗΣ Ε. , σελ.  
  
Β. Συζήτηση επικαίρων ερωτήσεων:  
ΑΧΤΣΙΟΓΛΟΥ Ε. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΤΣΩΤΗΣ Χ. , σελ.  
ΠΕΤΡΟΠΟΥΛΟΣ Α. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ PΟΣΤ΄

Πέμπτη 14 Σεπτεμβρίου 2017

Αθήνα, σήμερα στις 14 Σεπτεμβρίου 2017, ημέρα Πέμπτη και ώρα 9.35΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Ευρωπαϊκή εντολή έρευνας στις ποινικές υποθέσεις-εναρμόνιση της νομοθεσίας με την Οδηγία 2014/41/ΕΕ».

Επίσης, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 15 Σεπτεμβρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού Βουλής)

1. Η με αριθμό 1481/12-9-2017 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομίας και Ανάπτυξης, με θέμα «Δικαίωμα εξαγοράς κόκκινων δανείων από τον δανειολήπτη Α΄ Κατοικίας - Προτιμησιακό καθεστώς».

2. Η με αριθμό 1457/11-9-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Περιβάλλοντος και Ενέργειας, με θέμα: «Αρνητικές εξελίξεις στην επένδυση της «ELDORADO GOLD» στη Χαλκιδική».

3. Η με αριθμό 1449/8-9-2017 επίκαιρη ερώτηση του Βουλευτή Β΄ Θεσσαλονίκης της Ένωσης Κεντρώων κ. Αριστείδη Φωκά προς τον Υπουργό Περιβάλλοντος και Ενέργειας, με θέμα: «Αδικαιολόγητη καθυστέρηση προόδου εργασιών της εταιρείας «ΕΛΛΗΝΙΚΟΣ ΧΡΥΣΟΣ»».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε με τη δεύτερη με αριθμό 1484/12-9-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να καταργηθούν οι παρεμβάσεις του ν.4387/2016 στο καταστατικό του Ταμείου Επικουρικής Ασφάλισης του Προσωπικού της Εμπορικής Τράπεζας (ΤΕΑΠΕΤΕ)».

Ο κ. Κατσώτης έχει τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, είναι γνωστό ότι με τον ν.4387/2016 ενοποιήθηκαν όλα τα ταμεία. Στο ΕΤΑΤ είχε υπαχθεί το Ταμείο Επικουρικής Ασφάλισης του Προσωπικού της Εμπορικής Τράπεζας με τους ν.3371/2005 και ν.3455/2006, χωρίς βέβαια να θιγούν οι όροι, οι προϋποθέσεις και οι παροχές συνταξιοδότησης των ασφαλισμένων μέχρι 31-12-1992. Μειώθηκαν, όμως, οι εργοδοτικές εισφορές για να διευκολυνθεί η πώληση της Εμπορικής στην «CREDIT AGRICOLE» το 2006.

Η Κυβέρνηση με τον ν.4387/2016 επιχειρεί να καταργήσει τους όρους και τις προϋποθέσεις συνταξιοδότησης, που προβλέπονται στο καταστατικό του ταμείου. Μειώθηκαν ταυτόχρονα με τον νόμο αυτό το ποσοστό αναπλήρωσης από 3,314% για κάθε χρόνο ασφάλισης σε 1,75%. Καταργήθηκε το προσυνταξιοδοτικό καθεστώς σχετικά με τον χρόνο θεμελίωσης του συνταξιοδοτικού δικαιώματος, που προέβλεπε το καταστατικό. Έτσι, απαλλάσσεται με τη νομοθετική παρέμβαση της Κυβέρνησης για άλλη μία φορά η τράπεζα Alpha Bank, ως διάδοχος της Εμπορικής Τράπεζας, φορτώνοντας βέβαια το κόστος της ασφάλισης στους ίδιους τους ασφαλισμένους.

Ταυτόχρονα, με την ένταξη των υπηρεσιών του κλάδου υγείας του ΤΑΠΕΤΕ, ως πρώην κλάδος του ΤΑΥΤΕΚΩ, στον ΕΦΚΑ, μία σειρά παροχές, όπως οι παιδικές κατασκηνώσεις που αποτελούν και όρο της συλλογικής σύμβασης ΟΤΟΕ-τραπεζών, υποβαθμίζονται και το κόστος τους από υποχρέωση της Alpha Bank φορτώνεται στην κοινωνική ασφάλιση.

Τα ερωτήματα, κύριε Υπουργέ, είναι αν προτίθεσθε να πάρετε κάποια μέτρα. Συγκεκριμένα, αν θα καταργήσετε αυτά τα συγκεκριμένα άρθρα που προβλέπονται και αναφέρονται στην ερώτηση, που αναφέρονται στην προσυνταξιοδοτική παροχή του ΕΤΑΤ, που αναφέρονται επίσης στη μείωση του ποσοστού αναπλήρωσης και αν θα εφαρμόσετε τους όρους και τις προϋποθέσεις του καταστατικού του ταμείου, αφού είναι γνωστό ότι το ΤΕΑΠΕΤΕ δεν έχει διαλυθεί και εξακολουθεί να υφίσταται ως ταμείο.

Επίσης, αν θα στελεχωθεί η αρμόδια υπηρεσία του ΕΦΚΑ προσυνταξιοδοτικών παροχών με το αναγκαίο προσωπικό, ώστε να εφαρμόζεται πλήρως και χωρίς παραβάσεις το καταστατικό του ΤΕΑΠΕΤΕ και να απονέμονται ασφαλιστικές και συνταξιοδοτικές υπηρεσίες και παροχές για εννέα χιλιάδες ασφαλισμένους και συνταξιούχους, χωρίς προβλήματα και καθυστερήσεις.

Περιμένουμε την απάντησή σας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Κατσώτη, αυτού του είδους τα ταμεία, όπως και άλλα στον χώρο των τραπεζών ιδρύθηκαν με πρωτοβουλία και στο πλαίσιο της συλλογικής αυτονομίας μεταξύ των συνδικαλιστικών οργανώσεων και των τραπεζών. Δυστυχώς, όμως, στο μεταξύ διάστημα αξιοποιήθηκαν κυρίως για τη διευκόλυνση των τραπεζών, προκειμένου να απαλλάσσονται από προσωπικό με προγράμματα εθελούσιας εξόδου, με προγράμματα τα οποία επέρριπταν το βάρος της ζημιάς στην κοινωνική ασφάλιση.

Αυτό, δυστυχώς, συνεχίστηκε και μετά το 2005, κάτω από άλλες συνθήκες. Η τότε κυβέρνηση με τον ν.3371 πράγματι μετακύλισε στην κοινωνική ασφάλιση συνολικά πια όλες τις υποχρεώσεις. Δεν έκανε, όμως, σωστό λογαριασμό για την επιβάρυνση των τραπεζών. Το γνωρίζετε όλοι. Αυτό είχε ανακοινωθεί και τότε. Το Ενιαίο Ταμείο Ασφάλισης Τραπεζοϋπαλλήλων χαρακτηρίστηκε όχι ως φορέας, αλλά φορείο που οδηγεί στον θάνατο των δικαιωμάτων των τραπεζοϋπαλλήλων. Ήταν γνωστό αυτό, διότι η οικονομική μελέτη που είχε γίνει τότε οδηγούσε σε μία πολύ μικρή επιβάρυνση, ασύμμετρη, όσον αφορά τις υποχρεώσεις που είχε το σύστημα απέναντι στους ασφαλισμένους. Δεν καταβλήθηκαν, δηλαδή, τα ποσά τα οποία θα κάλυπταν τις παροχές που προβλέπονταν από τα παραστατικά. Συνεπώς, ήταν μία διαδικασία υπονομευμένη εξαρχής. Ήταν γνωστό, δηλαδή, ότι θα έφτανε σε ένα σημείο το ΕΤΑΤ που δεν θα μπορούσε πια να πληρώνει.

Αυτή η χρονική στιγμή έφτασε το φθινόπωρο του 2016. Με βάση τα οικονομικά δεδομένα, η χρονική περίοδος διατήρησης εν ζωή του ΕΤΑΤ λιγόστευε και δεν θα μπορούσε να συνεχιστεί. Επομένως ο μόνος τρόπος διάσωσης του πυρήνα του δικαιώματος των ασφαλισμένων ήταν η υπαγωγή τους στον Ενιαίο Φορέα Κοινωνικής Ασφάλισης και μάλιστα, με πρόβλεψη βελτίωσης των ασφαλιστικών παροχών κατά καλύτερο όριο σε σχέση με ασφαλισμένους άλλων κατηγοριών, προβλέπεται δηλαδή μια προσαύξηση, την οποία κι εσείς αναφέρατε, της τάξεως του 1,75% για κάθε έτος. Στην επικουρική, η προσαύξηση αυτή, αντί για συντελεστή αναπλήρωσης κάθε έτος 0,46%, ορίστηκε το ποσοστό αναπλήρωσης στο 0,546%.

Αυτό μπορούσαμε να κάνουμε στην προκείμενη περίπτωση. Το θέμα ως προς τις υποχρεώσεις των τραπεζών είναι ένα θέμα, που έχει οδηγηθεί στα δικαστήρια κι εκκρεμεί. Σε καμμία περίπτωση, εμείς με τις ρυθμίσεις αυτές δεν δώσαμε άφεση χρέους στις τράπεζες που οφείλουν να καταβάλουν το ποσό το οποίο θα έπρεπε κανονικά να ορίζουν και τα δικαστήρια θα το κρίνουν.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, είναι γνωστή η θέση μας, όσον αφορά το ν.4387/2016 και ποιον έρχεται να υπηρετήσει. Είναι μία τομή, όπως αναφέρατε κι εσείς, στο θέμα της κοινωνικής ασφάλισης -εμείς λέμε ότι καταργεί τον κοινωνικό χαρακτήρα- κι έρχεται βέβαια να ισοπεδώσει συνολικά δικαιώματα και κατακτήσεις των ασφαλισμένων. Έρχεται να απαλλάξει τους εργοδότες από τις εισφορές και να φορτώσει στις πλάτες των ασφαλισμένων συνολικά το κόστος της εισφοράς.

Κι εδώ, απαλλάξατε την Alpha Bank από την υποχρέωση καταβολής των εισφορών, μεταφέροντας το κόστος στους ίδιους τους ασφαλισμένους. Λέτε ότι οι τράπεζες δεν κατέβαλλαν τις εισφορές τους. Δεν έχετε παρά να τις αναζητήσετε. Δεν έχετε παρά μέσα από το νομοσχέδιο, από τον νόμο που φέρατε, να επιβάλετε –αν θέλετε- αυτήν τη λύση της καταβολής των εισφορών από τις τράπεζες και όχι την εύκολη λύση που ήταν η αφαίρεση δικαιωμάτων και η μείωση των παροχών προς τους ασφαλισμένους. Εσείς, όμως, επιλέξατε αυτό που το σύστημα θέλει: την απαλλαγή της εργοδοσίας και του κράτους από τις ασφαλιστικές εισφορές και τη λογική της ανταποδοτικότητας στην κοινωνική ασφάλιση, καταργώντας ουσιαστικά τον αναδιανεμητικό χαρακτήρα γι’ αυτόν που πρέπει να πληρώνει, που είναι η εργοδοσία.

Εσείς, λοιπόν, εδώ προτιμήσατε και επιλέξατε αυτό που επιλέγαν και οι προηγούμενοι, δηλαδή να μειώσετε το κόστος -όπως λέτε το μη μισθολογικό κόστος- μειώνοντας συνολικά το κόστος της εργοδοσίας όσον αφορά το θέμα της συμμετοχής στην κοινωνική ασφάλιση.

Όσον αφορά τους εργαζόμενους στην Εμπορική Τράπεζα, ακούνε αυτά που λέτε, ακούνε αν πράγματι μέσω του ΕΦΚΑ θα έχουν καλύτερες παροχές. Βλέπουν οι ίδιοι ότι οι μειώσεις που έχουν υποστεί είναι μεγάλες, τεράστιες και τις θεωρούν άδικες. Το καταστατικό του ίδιου του ταμείου υπάρχει ακόμα και εσείς παρεμβαίνετε ενάντια σε ένα καταστατικό, το οποίο υπάρχει, λειτουργεί και υποτίθεται ότι με βάση αυτό δίνονται οι παροχές στους ασφαλισμένους του κλάδου υγείας, αλλά και του κλάδου της σύνταξης.

Εμείς σας καλούμε για μία φορά ακόμη να δείτε αυτές τις παρεμβάσεις, να σταματήσουν και να αποκατασταθεί η δικαιοσύνη προς όφελος των ασφαλισμένων της Εμπορική Τράπεζας

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο για τη δευτερολογία σας, κύριε Υπουργέ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Κατσώτη, έχουμε την ευαισθησία να βλέπουμε πραγματικά την αιφνίδια μεταβολή των όρων ζωής των εργαζομένων ως πραγματικό πρόβλημα και πρέπει να το λαμβάνουμε υπ’ όψιν μας στις πολιτικές που ασκούμε.

Όμως η πηγή δικαίου για τις ρυθμίσεις του ΤΕΑΠΕΤΕ είναι η ιδιωτική σφαίρα. Ήταν η ιδιωτική πρωτοβουλία μεταξύ του όπως συγκροτήθηκε αυτή η συμφωνία μεταξύ του σωματείου με την εργοδοσία. Δεν έχει πηγή προέλευσης το ασφαλιστικό δίκαιο, το δημόσιο κοινωνικό σύστημα.

Γι’ αυτόν τον λόγο ήταν δομημένο σε μια λογική των δυνατοτήτων που η τράπεζα θα είχε στο μέλλον και, όπως εξήγησα, για το συμφέρον η τράπεζα επέλεξε να φτιάξει ένα τέτοιο φορέα, διότι τις εισφορές τις κρατούσε η ίδια και τις αξιοποιούσε για λογαριασμό της, δεν τις μεταβίβαζε αυτές τις εισφορές στο ΙΚΑ, όπως οι άλλοι εργαζόμενοι. Δεν ήταν ο κύριος κουμπαράς του δημόσιου συμφέροντος, που εξυπηρετούνταν από την κοινωνική ασφάλιση. Ήταν το δικό της συμφέρον. Άρα εξοικονομούσε χρήματα, που δεν έδινε στην πραγματικότητα. Στο ταμείο τα κρατούσε.

Και η δεύτερη πλευρά της αξιοποίησης αυτού του είδους φορέα ήταν να χρησιμοποιεί ως εργαλείο το ταμείο για να απαλλάσσεται από προσωπικό, το οποίο ήθελε να μειώνει. Αυτό συνέβαινε. Γι’ αυτόν τον λόγο, μάλιστα –και το ξέρετε κι εσείς, το ξέρουμε όλοι- πολλές φορές οι τράπεζες –δεν είναι μόνο αυτή, αλλά είναι και άλλες και άλλοι εργοδότες, που είχαν τέτοιου είδους μορφώματα- έδιναν ως κίνητρο αποχώρησης προαγωγή στον τελευταίο βαθμό ένα μήνα, αύξαιναν τον μισθό πολύ ψηλά για να υπάρχει αυξημένη σύνταξη, διότι η σύνταξη χορηγούνταν με βάση τον τελευταίο μισθό σε πολλές περιπτώσεις, όπως και το ΤΕΑΠΕΤΕ.

Όσο ήταν η τράπεζα η εγγυήτρια για να καταβάλει και υπήρχε, αυτό ήταν ένα δικό της θέμα. Όταν, όμως, μεταφέρεται στον χώρο της κοινωνικής ασφάλισης, πρέπει να δούμε εμείς, που παρεμβαίνουμε για να διασώσουμε τον πυρήνα του δικαιώματος, ποιο είναι το αρμόζον μέτρο για τη δική μας δικαιωματική παρέμβαση στο όνομα της κοινωνικής ασφάλισης και μόνο.

Όταν μιλάμε για συντελεστή αναπλήρωσης 3,314%, μιλάμε στην τριακονταπενταετία, που ήταν η συνήθης διάρκεια εργασίας για σύνταξη, η οποία υπερέβαινε τον μισθό. Δηλαδή, είχαμε μια σύνταξη πάνω από 110% σε σχέση με τον μισθό. Δεν μπορούσαν αυτά τα πράγματα να διατηρηθούν μέσα στον ΕΦΚΑ. Ήταν αδύνατον.

Σας είπα ότι αυτή η διαφορά έχει αχθεί στα δικαστήρια. Πράγματι, έγινε λογαριασμός τέτοιος που δεν ήταν δίκαιος, δεν αποτιμούσε τις υποχρεώσεις της τράπεζας και των άλλων τραπεζών στο σύστημα. Εκκρεμεί στα δικαστήρια.

Όσον αφορά τη διαδικασία της λειτουργίας του ΤΕΑΠΕΤΕ, σας πληροφορώ ότι δεν υπάρχει καμμία σύνταξη που να εκκρεμεί. Έχει οργανωθεί ειδικό τμήμα, έχει στελεχωθεί πλήρως και εξυπηρετεί, από αυτή την άποψη τουλάχιστον, με άμεσο τρόπο τους ασφαλισμένους. Δεν υπάρχει καμμιά εκκρεμότητα. Έχει στελεχωθεί και δουλεύει κανονικά για τις ανάγκες των εργαζομένων το ΤΕΑΠΕΤΕ. Δεν έχει πρόβλημα για τους ασφαλισμένους ως προς το σκέλος αυτό.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εγώ ευχαριστώ, κύριε Υπουργέ.

Πριν περάσουμε στην επόμενη ερώτηση, κάνω γνωστό στο Σώμα ότι δεν θα συζητηθεί η πρώτη με αριθμό 1459/11-9-2017 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Γεωργίου Κουμουτσάκου προς τον Υπουργό Εξωτερικών,με θέμα: «Στάση ελληνικής κυβέρνησης έναντι της συνεχιζόμενης αδιαλλαξίας της ΠΓΔΜ», λόγω κωλύματος του Υπουργού Εξωτερικών κ. Νικολάου Κοτζιά, ο οποίος συνοδεύει τον Πρωθυπουργό στην Κέρκυρα.

Επίσης, δεν θα συζητηθεί η τέταρτη με αριθμό 1357/29-8-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον Υπουργό Υποδομών και Μεταφορών,με θέμα: «Ένταξη όλου του Βορείου Οδικού Άξονα Κρήτης (ΒΟΑΚ) στο φυσικό αντικείμενο για τις μελέτες που θα ανατεθούν», λόγω κωλύματος του Υπουργού Μεταφορών κ. Σπίρτζη, ο οποίος συνοδεύει τον Πρωθυπουργό στην Κέρκυρα,

Για τον παραπάνω λόγο δεν θα συζητηθεί και η πέμπτη με αριθμό 1329/28-8-2017 επίκαιρη ερώτηση δεύτερου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Υποδομών και Μεταφορών, με θέμα: «Ολοκλήρωση εργασιών διαμόρφωσης και περίφραξης απαλλοτριωθείσας περιοχής στο αεροδρόμιο Χίου και κατασκευή επέκτασης της οδού Χρήστου».

Για τον ίδιο λόγο δεν θα συζητηθεί η έκτη με αριθμό 1114/29-6-2017 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ – ΔΗΜΑΡ κ. Μιχαήλ Τζελέπηπρος τον Υπουργό Υποδομών και Μεταφορών,με θέμα: «Η δημιουργία τριών νέων σταθμών διοδίων στον οδικό άξονα Προμαχώνας – Σέρρες – Λιμάνι Θεσσαλονίκης είναι καταστροφική για τον Νομό Σερρών».

Ομοίως δεν θα συζητηθεί η έβδομη με αριθμό 1248/18-7-2017 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τον Υπουργό Υποδομών και Μεταφορών,με θέμα: «Να παρθούν άμεσα μέτρα για την άμεση αποζημίωση των σεισμοπαθών και την αποκατάσταση των ζημιών στη Λέσβο».

Επίσης δεν θα συζητηθεί η πρώτη με αριθμό 1458/11-9-2017 επίκαιρη ερώτηση πρώτου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλουπρος τον Υπουργό Αγροτικής Ανάπτυξης και Τροφίμων, με θέμα: «Αποζημίωση κτηνοτρόφων Νομού Καβάλας για τις ζημιές από τα ακραία καιρικά φαινόμενα», λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου, ο οποίος μετέχει σε αποστολή στο εξωτερικό.

Η όγδοη με αριθμό 1242/18-7-2017 επίκαιρη ερώτηση δεύτερου κύκλου του Βουλευτή Λάρισας της Νέας Δημοκρατίας κ. Μάξιμου Χαρακόπουλουπρος τον Υπουργό Εσωτερικών,με θέμα: «Δημόσια και ιδιωτικά κτήρια που τελούν υπό κατάληψη -απόκρυψη επίσημων στοιχειών- ενέργειες για την απελευθέρωσή τους», δεν θα συζητηθεί λόγω κωλύματος του αρμόδιου Υπουργού κ. Τόσκα.

Τέλος η τρίτη με αριθμό 1455/11-9-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευστάθιου Παναγούλη προς τον Υπουργό Εσωτερικών,με θέμα «Ελλιπής παράδοση των ατομικών φακέλων πολιτικών φρονημάτων της οικογένειας Παναγούλη και απόκρυψη εγγράφων», δεν θα συζητηθεί λόγω κωλύματος του αρμόδιου Υπουργού.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Ναι, κύριε Παναγούλη.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, θέλω να διαμαρτυρηθώ έντονα προς το Προεδρείο, γιατί είναι η έκτη φορά που ο Υπουργός Προστασίας του Πολίτη κ. Τόσκας δεν εμφανίζεται στη Βουλή!

Οι πέντε προηγούμενες φορές αφορούσαν άλλη ερώτηση. Αυτή η ερώτηση αφορά θέμα δημοκρατίας, κύριε Πρόεδρε, και είναι ντροπή στον κ. Τόσκα, ο οποίος δεν έρχεται να απαντήσει για έναν αξιωματικό του Ελληνικού Στρατού ο Γεώργιος Παναγούλης υπήρξε ο πρώτος αξιωματικός που σηκώθηκε και έφυγε, για να μην υπηρετήσει τη χούντα.

Και ο κ. Τόσκας δεν έρχεται να απαντήσει. Καταλαβαίνω γιατί το κάνει αυτό. Ο κ. Τόσκας είναι εχθρός αυτής της Αίθουσας, γιατί εκείνη την περίοδο υπηρέτησε με πίστη και αφοσίωση ως εύελπις τη χούντα.

**ΠΡΟΕΔΡΕΥΩΝ (Γεώργιος Βαρεμένος):** Επιτρέψτε μου, κύριε Παναγούλη.

**ΕΥΣΤΑΘΙΟΣ ΠΑΝΑΓΟΥΛΗΣ:** Ένα λεπτό, κύριε Πρόεδρε. Αφήστε με να ολοκληρώσω. Είναι θέμα δημοκρατίας πλέον!

**ΠΡΟΕΔΡΕΥΩΝ (Γεώργιος Βαρεμένος):** Επιτρέψτε μου να σας πω ότι τώρα δεν αναπτύσσουμε ερώτηση.

**ΕΥΣΤΑΘΙΟΣ ΠΑΝΑΓΟΥΛΗΣ:** Εάν με αφήνατε, θα είχα τελειώσει.

Έρχεται, λοιπόν, σήμερα ο κ. Τόσκας να αποκρύψει τις επαφές που είχε η ΜΟΣΑΝΤ με την ελληνική ΚΥΠ, ο τότε Πρωθυπουργός του Ισραήλ με τον Γεώργιο Παπαδόπουλο, για την εξαφάνιση και τις συνεννοήσεις που έκανε η χούντα για την παράδοση του αδερφού μου, ο οποίος αγνοείται. Γιατί δεν έρχεται ο κ. Τόσκας;

Θέλετε να σας δείξω τις οικογενειακές φωτογραφίες του κ. Τόσκα με τη χούντα;

**ΠΡΟΕΔΡΕΥΩΝ (Γεώργιος Βαρεμένος):** Κύριε Παναγούλη, εγώ έχω μπροστά μου ένα πρακτικό παράδοσης - παραλαβής στοιχείων του φακέλου. Φαίνεται ότι έχουν παραδοθεί τα στοιχεία.

Εν πάση περιπτώσει, εν τη απουσία του Υπουργού δεν είναι σωστό να λέγονται αυτά.

**ΕΥΣΤΑΘΙΟΣ ΠΑΝΑΓΟΥΛΗΣ:** Αφού ο κ. Τόσκας δεν έρχεται ποτέ!

**ΠΡΟΕΔΡΕΥΩΝ (Γεώργιος Βαρεμένος):** Σας έδωσα εκ πλεονασμού τον λόγο! Ξέρετε πόσο σέβομαι την ιστορία της οικογένειας Παναγούλη. Το γνωρίζετε πολύ καλά ότι τη σέβομαι εμπράκτως. Όμως, σας παρακαλώ πολύ. Σας έδωσα εκ πλεονασμού τον λόγο και μη δράττεστε της ευκαιρίας να διατυπώσετε κατηγορίες εν τη απουσία του Υπουργού, γιατί δεν είναι σωστό αυτό να το κάνουμε.

**ΕΥΣΤΑΘΙΟΣ ΠΑΝΑΓΟΥΛΗΣ:** Μου δώσατε τον λόγο, κύριε Πρόεδρε, όπως οφείλατε. Δεν μου κάνατε καμμία χάρη.

**ΠΡΟΕΔΡΕΥΩΝ (Γεώργιος Βαρεμένος):** Όχι, μισό λεπτό. Εγώ δεν είπα ότι σας έκανα χάρη.

**ΕΥΣΤΑΘΙΟΣ ΠΑΝΑΓΟΥΛΗΣ:** Είναι η έκτη φορά που δεν εμφανίζεται!

**ΠΡΟΕΔΡΕΥΩΝ (Γεώργιος Βαρεμένος):** Ωραία, να σας πω κάτι;

**ΕΥΣΤΑΘΙΟΣ ΠΑΝΑΓΟΥΛΗΣ:** Είναι η έκτη φορά που δεν εμφανίζεται!

**ΠΡΟΕΔΡΕΥΩΝ (Γεώργιος Βαρεμένος):** Τελεία!

**ΕΥΣΤΑΘΙΟΣ ΠΑΝΑΓΟΥΛΗΣ:** Γιατί δεν εμφανίζεται ο κ. Τόσκας;

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ.

Θα συζητηθεί τώρα η δεύτερη με αριθμό 1485/12-9-2017 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τις εξελίξεις στο πρακτορείο διανομής Τύπου «Ευρώπη».

Ορίστε, κύριε Καραθανασόπουλε, έχετε τον λόγο για δυο λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, βρίσκεται σε εξέλιξη το τελευταίο χρονικό διάστημα μια εκτεταμένη αναδιανομή στον χώρο του Τύπου -έντυπου και ηλεκτρονικού- η οποία συνδέεται, βεβαίως και με τις εξελίξεις σε πολιτικό επίπεδο, αλλά και με τις οικονομικές ανακατατάξεις ανάμεσα σε επιχειρηματικούς ομίλους. Έτσι, έχουμε νέα επιχειρηματικά τζάκια, τα οποία επενδύουν στον χώρο του Τύπου.

Βεβαίως, αυτές οι επενδύσεις δεν γίνονται με σκοπό την πληροφόρηση –κάθε άλλο- γίνονται με σκοπό, αφ’ ενός μεν να στηρίξουν παράλληλες επιχειρηματικές δραστηριότητες που έχουν αυτά τα τζάκια, να στηρίξουν συνολικά το σύστημα, χειραγωγώντας τη λαϊκή δυσαρέσκεια αφ’ ετέρου δε και να στηρίξουν με διάφορους τρόπους τα αστικά πολιτικά κόμματα και το πολιτικό τους προσωπικό είτε είναι σε θέση κυβέρνησης είτε σε θέση αντιπολίτευσης.

Μπορεί, βεβαίως, αυτά τα νέα τζάκια με τα παλιά να σκοτώνονται για το ποιο θα κυριαρχήσει, αλλά το θέμα αυτού του ανταγωνισμού αφορά μόνο μια ομάδα, είναι μόνο η ομάδα των εργαζόμενων σε αυτόν τον χώρο.

Έτσι, λοιπόν, έχουμε εκτεταμένες ανατροπές με απολύσεις, με απλήρωτους και απολυμένους εργαζόμενους, με καθυστερήσεις στην καταβολή των δεδουλευμένων, με ανατροπές σε εργασιακές σχέσεις, με προσλήψεις χωρίς δικαιώματα και πολύ φθηνούς εργαζόμενους. Και αυτό, βεβαίως, δεν σχετίζεται μόνο με τους δημοσιογράφους και τους τεχνικούς, σχετίζεται και με τους εργαζόμενους στα τυπογραφεία και στα πρακτορεία διανομής Τύπου.

Δυο είναι επί της ουσίας τα πρακτορεία διανομής του Τύπου, το «Ευρώπη» και το «Άργος». Οι μέτοχοι σε αυτά τα πρακτορεία ήταν οι ίδιοι οι εκδότες.

Στις αρχές Αυγούστου ξαφνικά οι εκδότες-μέτοχοι του πρακτορείου «Ευρώπη» έφυγαν και μετακινήθηκαν μαζικά στο πρακτορείο «Άργος», με αποτέλεσμα το πρακτορείο «Ευρώπη» να μην έχει αντικείμενο εργασίας. Οι εργαζόμενοι παραμένουν απλήρωτοι. Τους χρωστούν το μεγαλύτερο μέρος του μισθού του Ιουλίου, του Αυγούστου, το επίδομα αδείας, και τον μισθό του Σεπτεμβρίου που τρέχει τώρα.

Και βεβαίως, όλη η δραστηριότητα της διανομής του Τύπου μεταφέρθηκε στο πρακτορείο «Άργος». Δεν μειώθηκε η δραστηριότητα, αλλά το πρακτορείο «Άργος» αξιοποίησε και εργαζόμενους από την Ευρώπη, αλλά και ενοικιαζόμενους εργαζόμενους. Και μάλιστα, οι προϊστάμενοι στην Ευρώπη καλούσαν τους εργαζόμενους να φύγουν, χωρίς αποζημίωση και να πάνε σε εργολάβους, για να πιάσουν δουλειά στο «Άργος».

Σε όλη αυτή τη διαδικασία έχουμε εξέλιξη. Η εταιρεία «Ευρώπη» ζήτησε να ενταχθεί στην πτωχευτική διαδικασία, με αποτέλεσμα να είναι αβέβαιο το μέλλον των εργαζομένων.

Εμείς αυτό το οποίο λέμε είναι ότι οι εκδότες τα έχουν συμφωνήσει ακριβώς μέσα από μια τέτοια διαδικασία να «τσακίσουν» τα δικαιώματα σήμερα στο πρακτορείο «Ευρώπη» και αύριο στο «Άργος», στήνοντας νέα μαγαζιά ενδεχόμενα, αφού χρεοκόπησαν τα παλιά, για να έχουν πολύ φθηνούς εργαζόμενους.

Αυτό το ερώτημα που θέτουμε στην Κυβέρνηση είναι τι μέτρα θα πάρει για να εξασφαλιστούν τα δικαιώματα των εργαζόμενων στο πρακτορείο «Άργος», η πλήρης καταβολή των δεδουλευμένων τους, η διασφάλιση όλων των θέσεων εργασίας με πλήρη εργασιακά και ασφαλιστικά δικαιώματα, χωρίς βλαπτική μεταβολή της εργασιακής τους κατάστασης.

Και από τη στιγμή που το σύνολο του αντικειμένου της διανομής του Τύπου έχει μεταφερθεί στο «Άργος» και οι εργαζόμενοι στο «Άργος» δεν φθάνουν για να καλύψουν τις ανάγκες –το είδαμε με τα ίδια μας τα μάτια, γιατί είδαμε πάρα πολλούς ενοικιαζόμενους και εργολαβικούς κατά το διάστημα της περιοδείας- πρέπει να μεταφερθούν οι ίδιοι οι εργαζόμενοι του «Ευρώπη» στο πρακτορείο «Άργος».

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Καραθανασόπουλε, θέτετε ένα πολύ σοβαρό ζήτημα που αφορά συνολικά τη ζωή εκατοντάδων εργαζομένων στον χώρο του Τύπου, ιδίως στον κλάδο της διανομής του έντυπου Τύπου.

Το Υπουργείο Εργασίας από την πρώτη στιγμή ασχολήθηκε με το ζήτημα των εργαζομένων στην εταιρεία «Ευρώπη». Όπως γνωρίζετε, ήδη από τα τέλη του Αυγούστου έγινε μία πρώτη τριμερής στο Υπουργείο Εργασίας, παρουσία του γενικού γραμματέα. Εκεί όντως οι εργαζόμενοι υποστήριξαν ότι υπάρχει μεταφορά του κύκλου εργασιών της «Ευρώπης» -της μίας, δηλαδή, από τις δύο εταιρείες διανομής έντυπου Τύπου- στο «Άργος», ότι τους οφείλονται δεδουλευμένα δύο μηνών και ότι ανησυχούν για τη διασφάλιση των θέσεων εργασίας τους στη νέα επιχείρηση, στην πραγματικότητα στην επιχείρηση που παράλληλα δραστηριοποιείται στον χώρο της διανομής Τύπου.

Το Υπουργείο Εργασίας ζήτησε μέσα σε πέντε ημέρες να υποβάλει η εταιρεία πλάνο αποπληρωμής των οφειλών και τους κάλεσε να προβούν στις απαραίτητες ενέργειες της διαβούλευσης και της ενημέρωσης που προβλέπει το προεδρικό διάταγμα σε αυτές τις περιπτώσεις.

Η εταιρεία «Ευρώπη» δεν ανταποκρίθηκε στην απαίτηση αυτή του Υπουργείου, οπότε συνεκλήθη μία τριμερής στις αρχές του Σεπτέμβρη στο Υπουργείο Εργασίας, όπου παραβρέθηκε και η εταιρεία «Άργος», οι εκπρόσωποί της. Εκεί τόσο οι εργαζόμενοι όσο και οι εκπρόσωποι της εταιρείας «Ευρώπη» είπαν ότι ο κύκλος των εργασιών της «Ευρώπης» έχει μεταφερθεί πλέον πλήρως στην εταιρεία «Άργος». Η εταιρεία «Άργος» φυσικά το αρνήθηκε αυτό, γιατί κάτι τέτοιο θα συνεπαγόταν ομολογία της επιχείρησης ότι εδώ έχουμε μεταβίβαση και άρα θα έπρεπε να διατηρήσει όλες τις θέσεις εργασίας με τα ίδια δικαιώματα και με τους ίδιους μισθούς.

Το Υπουργείο Εργασίας υποστήριξε ότι πρέπει –και δεσμευόμαστε να προχωρήσουμε σε αυτό τις αμέσως επόμενες ημέρες- σε συνεργασία με το Υπουργείο Δικαιοσύνης να δούμε κατά πόσον έχουν χωρίσει δόλιες ενέργειες των μετόχων και των εκδοτών για τη διαδικασία αυτή της «πτώχευσης» ή αν υπάρχει σαφής περίπτωση μεταβίβασης της επιχείρησης.

Να ενημερώσω, επίσης, ότι και τα συναρμόδια Υπουργεία έχουν υποβάλει ερώτημα – παρέμβαση στην Επιτροπή Ανταγωνισμού, διότι φαίνεται ότι δημιουργούνται συνθήκες καθαρού μονοπωλίου στην αγορά, με συνέπειες που είναι δραματικές για τους ίδιους τους εργαζόμενους. Άρα από την πλευρά της παρέμβασης του ίδιου του Υπουργείου είμαστε σε μία διαρκή παρακολούθηση της υπόθεσης για να πράξουμε ό,τι προβλέπεται από την εργατική νομοθεσία.

Παράλληλα, και το Σώμα Επιθεώρησης Εργασίας έχει ενεργήσει εντατικά στην υπόθεση αυτή. Έχουν πραγματοποιηθεί έλεγχοι στην Αθήνα στο τυπογραφείο «Ίριδα», όπου βρέθηκαν εργαζόμενοι της εταιρείας που υποστήριξαν ότι ήταν εργαζόμενοι στην «Ευρώπη». Η «Ευρώπη» φυσικά το αρνούνταν, δεν υπήρχαν οι αναγγελίες για τις υπερωρίες τους, βρέθηκε αδήλωτος εργαζόμενος, επιβλήθηκε το σχετικό πρόστιμο των 10.500 ευρώ. Τα ίδια συμβαίνουν και στη Θεσσαλονίκη. Έχουν προγραμματιστεί εργατικές διαφορές στις επόμενες μέρες του Σεπτεμβρίου και στις αρχές Οκτώβρη. Τα ίδια και στην Κρήτη, όπου έχει γίνει έλεγχος και βρέθηκαν εργαζόμενοι, οι οποίοι υποστήριξαν ότι έχει χωρίσει άτυπος δανεισμός από την «Ευρώπη» προς το «Άργος». Η εταιρεία φυσικά τα αρνείται αυτά. Ωστόσο όλες οι καταγγελίες ερευνώνται από το Σώμα Επιθεώρησης Εργασίας και έχουν επιβληθεί οι σχετικές διοικητικές κυρώσεις.

Επομένως, νομίζω πως το Υπουργείο δείχνει εν προκειμένω ότι έχει μια πλήρη επαφή με τους εργαζομένους και το τι συμβαίνει στην περίπτωση αυτή. Το κρίσιμο εδώ είναι να μπορέσει να διαπιστωθεί αυτό που ομολογούν οι ίδιοι οι εργαζόμενοι, ότι έχουμε μια καθαρή περίπτωση μεταβίβασης της επιχείρησης, ώστε να διασφαλιστούν οι θέσεις εργασίας των εργαζομένων στην επιχείρηση «Άργος», αλλά και τα δικαιώματά τους, όπως είχαν κτιστεί από την προηγούμενη επιχείρηση.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Το ότι έχουμε καραμπινάτη μεταβίβαση, αυτό δεν χρειάζεται να το ψάξετε πολύ, κυρία Υπουργέ, από τη στιγμή που το σύνολο των δραστηριοτήτων της «Ευρώπης» μεταφέρθηκε στο «Άργος». Δεν υπάρχει άλλο πρακτορείο. Δύο ήταν. Άρα όσοι έφυγαν από το «Ευρώπη» πήγαν στο «Άργος» κατευθείαν. Από τη στιγμή που μέτοχοι στο «Ευρώπη», όπως και στο «Άργος» είναι οι ίδιοι οι εκδότες, είναι σαν εγώ που είμαι μέτοχος μιας επιχείρησης και εκδότης ταυτόχρονα να φεύγω από την επιχείρησή μου και να πηγαίνω στον ανταγωνιστή μου. Αυτό έγινε. Και μάλιστα στη δεύτερη συνάντηση που έγινε στο Υπουργείο, όπου συμμετείχε και εκπρόσωπος της «Άργους», παραδέχθηκε ότι μεγάλος εκδοτικός οίκος, που είχε πάει στην «Ευρώπη» και μετά από δύο μήνες έφυγε και πήγε στο «Άργος» μέχρι τις αρχές Σεπτέμβρη δεν είχε υπογράψει σύμβαση.

Το «Άργος» εξυπηρετούσε τις εκδόσεις «ΠΡΩΤΟ ΘΕΜΑ» χωρίς να έχει υπογράψει σύμβαση. Πού γίνεται αυτό το πράγμα, εάν δεν είναι τέτοιου είδους πράξεις; Ένας και μοναδικός ήταν ο στόχος. Βρήκαν την ευκαιρία μέσα απ’ αυτήν τη διαδικασία να τσακίσουν τα δικαιώματα των εργαζομένων.

Μπορείτε να μας δώσετε, για παράδειγμα, τα στοιχεία από τις αρχές Αυγούστου, για το πόσοι ενοικιαζόμενοι και εργολαβικοί εργαζόμενοι απασχολούνται στο «Άργος»; Μάλιστα, πολλοί απ’ αυτούς είναι σε παιδική ηλικία, οι οποίοι απασχολούνται σε πολύ βαριές δουλειές, στη μεταφορά του Τύπου.

Δεύτερο στοιχείο, κυρία Υπουργέ. Αναφερθήκατε και στην παρέμβαση που έκανε το Υπουργείο Ανάπτυξης στα ζητήματα του ανταγωνισμού. Αυτό, όμως, δεν διασφαλίζει τις θέσεις των εργαζόμενων. Τι λέει αυτή η παρέμβαση; Ότι πρέπει να υπάρξει και δεύτερο ή και τρίτο, ενδεχομένως, πρακτορείο για να διανείμει τον Τύπο. Δεν αναφέρονται όμως στα εργασιακά δικαιώματα.

Μπορεί να χτίσουν νέα πρακτορεία. Χρεοκοπώντας τα παλιά, οι νέοι μέτοχοι που αγοράζουν τις εκδοτικές εταιρείες θα χτίσουν νέα πρακτορεία διανομής και θα πάρουν εργαζόμενους χωρίς προϋπηρεσία, πολύ πιο φθηνούς, χωρίς συλλογικές συμβάσεις, χωρίς σταθερές εργασιακές σχέσεις. Άρα, έχουμε μία εκ βάθρων ανατροπή. Αυτό θα έχει ως αποτέλεσμα και οι εργαζόμενοι που είναι σήμερα στο «Άργος» και διατηρούν κάποια δικαιώματα, να τα χάσουν.

Το λέμε αυτό, γιατί το έργο έχει ξαναπαιχτεί στο παρελθόν, κυρία Υπουργέ, με μεταβιβάσεις και μετακινήσεις εκδοτών από το ένα πρακτορείο στο άλλο, βέβαια σε μικρότερη κλίμακα. Το αποτέλεσμα ποιο ήταν; Και να μειωθούν οι αποδοχές των εργαζομένων, αλλά και να μειωθεί κατά 50% το προσωπικό μέσα σε επτά χρόνια. Από εννιακόσιους πενήντα εργαζόμενους στα πρακτορεία διανομής, φθάσαμε σήμερα στους τετρακόσιους πενήντα. Χάθηκαν πεντακόσιες θέσεις εργασίας, βγάζοντας ουσιαστικά αντίστοιχο παρεμφερή όγκο.

Άρα, λοιπόν, είναι ένα σχέδιο που υπάρχει, ένα αντεργατικό σχέδιο σε βάρος των εργαζομένων, για να μειώσουν ακόμη περισσότερο τα δικαιώματά τους και την τιμή της εργατικής δύναμης και να τους τσακίσουν. Ουσιαστικά εδώ το Υπουργείο παίζει τον ρόλο του Πόντιου Πιλάτου. Με συγχωρείτε που το λέω αυτό, αλλά γιατί το λέω; Γιατί έχει διαμορφώσει ένα αντιδραστικό, αντεργατικό πλαίσιο και αυτό το πλαίσιο διατηρείται.

Μάλιστα, θα σας θυμίσω ότι την προηγούμενη μόλις εβδομάδα στο νομοσχέδιο του Υπουργείου σας, σας ζητήσαμε να κάνετε δεκτή την τροπολογία του ΚΚΕ για τον Πτωχευτικό Κώδικα. Σήμερα, η Ευρώπη εντάσσεται σε διαδικασίες πτώχευσης, άρα οι εργαζόμενοι πρέπει να ξεχάσουν τα δεδουλευμένα και τα χρωστούμενα, γιατί δεν θα πάρουν δεκάρα τσακιστή, γιατί έρχονται τρίτοι και καταϊδρωμένοι στην κατάταξη. Πρώτα μπαίνουν οι τράπεζες, μετά το κράτος, οι εφορίες και τα ασφαλιστικά ταμεία και στο τέλος, οι εργαζόμενοι. Άρα, ούτε από εκεί μπορείτε να τους διασφαλίσετε, από τη στιγμή που δεν αλλάξατε το δικό σας Πτωχευτικό Κώδικα, γιατί εσείς φέρατε αυτές τις ανατροπές.

Επί της ουσίας, λοιπόν, παραμένει το ερώτημα: Τι εργαλεία έχετε στα χέρια σας για να διασφαλίσετε τις θέσεις εργασίας, χωρίς απώλεια δικαιωμάτων και τα δεδουλευμένα των εργαζομένων; Θέλουμε συγκεκριμένα να τα αναλύσετε αυτά.

**ΠΡΟΕΔΡΕΥΩΝ (Γεώργιος Βαρεμένος):** Η κ. Αχτσιόγλου έχει τον λόγο για τη δευτερολογία της.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Καραθανασόπουλε, νομίζω ότι από τα στοιχεία που παρέθεσα –και θα μπορούσα να γίνω πιο αναλυτική, αλλά δεν έχει νόημα η διαρκής παράθεση πληροφοριών- το μόνο που δεν προκύπτει, είναι ότι το Υπουργείο Εργασίας έχει παίξει το ρόλο του Πόντιου Πιλάτου.

Από την πρώτη στιγμή που προέκυψε το ζήτημα, ήδη από τον Αύγουστο, αμέσως έγιναν οι τριμερείς συναντήσεις και το Υπουργείο Εργασίας πήρε αμέσως θέση υπέρ της προστασίας των εργαζομένων. Έθεσε συγκεκριμένα αιτήματα στην επιχείρηση. Την πιέζει με όλα τα μέσα που διαθέτει και στο ίδιο επίπεδο λειτουργεί και το Σώμα Επιθεώρησης Εργασίας, με διαρκείς ελέγχους, επιβολή προστίμων, διενέργεια εργατικών διαφορών. Τώρα, συγκεντρώνουν, αν δεν κάνω λάθος, και τις σχετικές υπεύθυνες δηλώσεις για να γίνουν και οι μηνυτήριες αναφορές για τη μη καταβολή των δεδουλευμένων.

Επομένως, βλέπουμε ότι από τα δύο κεντρικά εργαλεία που έχει το Υπουργείο, δηλαδή την κεντρική του υπηρεσία και τον ελεγκτικό του μηχανισμό, πλαισιώνει όλο το ζήτημα με έναν τρόπο αρκετά εντατικό.

Ως προς το αποτέλεσμα, δεν θα διαφωνήσω ότι η ουσία εδώ της υπόθεσης είναι να μπορέσει να αποδειχθεί και νομικά –γιατί κι εγώ δεν έχω καμμία αμφιβολία ότι εδώ υπάρχει περίπτωση μεταβίβασης- ότι στοιχειοθετείται μεταβίβαση και νομικά, ώστε να διασφαλιστούν –όπως ξέρετε, από τον νόμο προβλέπεται ότι σε αυτή την περίπτωση διασφαλίζονται- πλήρως οι θέσεις εργασίας και τα κεκτημένα δικαιώματα, μισθοί κλπ.. Επομένως, αυτό όντως θα διασφάλιζε πλήρως τους εργαζόμενους και για τη συνέχεια.

Όμως, όπως θυμάστε κι εσείς, πριν από λίγες μέρες ψηφίσαμε έναν νόμο ο οποίος έχει σημασία για τη ζωή των εργαζομένων, γιατί θωρακίζει το υφιστάμενο πλαίσιο από την απλήρωτη εργασία και από την αδήλωτη εργασία. Δεν θα αναφερθώ στα ζητήματα των υπερωριών που είναι εξαιρετικά σημαντικά, όμως το ζήτημα της διαταγής πληρωμής επιμένω ότι δεν θα πρέπει να το υποτιμάτε.

Είναι ένα ζήτημα που για πρώτη φορά δίνει τη δυνατότητα στον εργαζόμενο να εκδώσει εκτελεστό τίτλο σε βάρος της περιουσίας του εργοδότη και αυτό δεν εξαιρεί τις ανώνυμες εταιρείες, όπως υπογραμμίζατε πολλές φορές.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μα, δεν υπάρχουν εργοδότες.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν σας διέκοψα. Δεν εξαιρεί, λοιπόν, τις ανώνυμες εταιρείες. Μπορεί να εκδοθεί διαταγή πληρωμής σε πολύ σύντομο χρονικό διάστημα για να εκτελέσει σε βάρος της περιουσίας του εργοδότη, του νομικού προσώπου του εργοδότη.

Από εκεί και πέρα, σε ό,τι αφορά τον Πτωχευτικό Κώδικα, θα χρειαστεί πράγματι πολύ μεγάλη προσπάθεια. Κι εδώ θα είναι μια δύσκολη προσπάθεια απέναντι στους δανειστές, για να υπάρξει μια αναμόρφωση τέτοια που θα μπορεί να διασφαλίζει κάποια στοιχειώδη για τους εργαζόμενους που τους οφείλονται δεδουλευμένα. Επομένως, εγώ δεν θα διαφωνήσω ως προς αυτό το ζήτημα ότι χρειάζεται εκεί ενεργή η παρέμβαση από την πλευρά μας, για να αναδιαμορφωθεί η σειρά που έχει διαμορφωθεί στον Πτωχευτικό Κώδικα.

Ταυτόχρονα, βέβαια, δεν θα πρέπει να υποτιμούμε όλα όσα γίνονται αυτό το διάστημα, δεδομένων των περιοριστικών συνθηκών και δεδομένης της επιτροπείας και δεδομένης της διαφορετικής προσέγγισης που έχουν οι δανειστές για την αγορά εργασίας, τα οποία είναι η ενίσχυση του Σώματος Επιθεωρητών Εργασίας με ανθρώπινο δυναμικό –έχουν γίνει προσλήψεις πια που θα ξεπεράσουν τις εκατόν δέκα νέες θέσεις συν μετατάξεις που πραγματοποιούνται άρα, ενισχύουμε ενεργά με ανθρώπινο δυναμικό το Σώμα Επιθεώρησης Εργασίας-, διενεργούμε διαρκώς τριμερείς στο Υπουργείο –έχουν πολλαπλασιαστεί σε σχέση με τα προηγούμενα χρόνια- έχουν καταβληθεί 25 εκατομμύρια σε δεδουλευμένες αποδοχές στους εργαζόμενους που τις δικαιούνται, διότι είναι τα δεδουλευμένα τους, αλλά καταβλήθηκαν και χάρη στην ενεργητική παρέμβαση του Σώματος Επιθεώρησης Εργασίας. Νομίζω δηλαδή ότι αποδεικνύουμε και στην περίπτωση αυτή ότι κάνουμε ό,τι είναι δυνατόν για να ενισχύσουμε τα δικαιώματα των εργαζομένων.

Υπάρχουν πάρα πολλά ακόμη να γίνουν. Ο Πτωχευτικός Κώδικας είναι ένα από αυτά. Έχετε δίκιο σε αυτό. Θα προσπαθήσουμε συνέχεια στην ίδια κατεύθυνση να λειτουργούμε.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 13-09-2017:

1. Ποινική δικογραφία που αφορά στους διατελέσαντες από το 2011 και εντεύθεν Υπουργούς Οικονομικών, Δικαιοσύνης, Διαφάνειας και Ανθρωπίνων Δικαιωμάτων, Δημόσιας Τάξης και Προστασίας του Πολίτη,

2. Ποινική δικογραφία που αφορά στον Υπουργό Υποδομών και Μεταφορών κ. Χρήστο Σπίρτζη,

3. Ποινική δικογραφία που αφορά στον πρώην Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Χαράλαμπο Αθανασίου,

4. Ποινική δικογραφία κατά πολιτικών προσώπων και

5. Ποινική δικογραφία που αφορά στον Υπουργό Εθνικής Άμυνας κ. Παναγιώτη Καμμένο.

Κυρίες και κύριοι συνάδελφοι, έχουν διανεμηθεί τα Πρακτικά της Δευτέρας 10 Ιουλίου 2017 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς τα Πρακτικά της Δευτέρας 10 Ιουλίου 2017 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 10.15΄ λύεται η συνεδρίαση για αύριο, ημέρα Παρασκευή 15 Σεπτεμβρίου 2017 και ώρα 10.00΄, με αντικείμενο εργασιών του Σώματος: α) αναφορά στην Παγκόσμια Ημέρα της Δημοκρατίας και στην Ημέρα Εθνικής Μνήμης για την καταστροφή του Μικρασιατικού Ελληνισμού και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**